صداع كبير ناض على مدرسة Ernest Renan فكازا التابعة للبعثة الفرنسية، بسبب تمرين تحط لتلاميذ CM2، لبارح الخميس، كلو تمييز وسيكسيزم، بعدما تم وضع صورة امراة سوداء، كتنحدر من جنوب الصحراء، فتمرين حول “القردة العليا”. صورة المرا فالتمرين، اللي تعطى فمادة العلوم، جا بجانب صورة الكَوريلا، والشامبانزي، والبونوبو، و”إنسان الغاب”، وتوضع فالسؤال على التمرين: “فين كتعيش القردة العليا؟”. الآباء كعاو بسباب هذ التمرين وخافو على ولادهم من هذ الافكار المسمومة، وعبرو على استنكارهوم على هذشي على مواقع التواصل الاجتماعي، وحتى لجنة التكافؤ والتنوع د 2M تكلمات على امتعاض الآباء فالباج ديالها ففيسبوك. وبمجرد ما وصلها الخبر، اعتذرات وكالة التعليم الفرنسي فالخارج AEFE على هذشي، فرسالة للآباء، وعبرات على استياءها للاختيار ديال هذ التمرين السيكسيست والعنصري، واعتبرات أنها “غلطة كبيرة”، وأن الإدارة فتحات تحقيق بشأنها وغتاخد فحق المسؤولين الجزاءات المناسبة. من جهتو، حتى مدير مادة العلوم فCM2، راسل الآباء، واعتذر بدورو على هذشي بصفتو باسم كاع الفريق التعليمي، واعتبر ان هذ التمرين ممكن يصدم نفسية الإنسان، وهو “تخربيق غير مقبول يقدر يعبر على امور كتتعارض تماما مع القيم اللي كدافع عليها المدرسة”، على حد تعبيرو. 
مدرسة تابعة للبعثة الفرنسية فكازا صيفطات للتلاميذ تمرين فيه العنصرية.. الآباء كاعيين ووكالة التعليم الفرنسي: غنحققو فهذشي ونعاقبو المسؤولين